RETTEN FOR EU-PERSONALESAGERS KENDELSE (Tredje Afdeling)

7. april 2016

Sergio Spadafora

mod

Europa-Kommissionen

»Personalesag — tjenestemænd — stilling som kontorchef — meddelelse om ledig stilling — udvælgelsesprocedure — udvælgelsespanel — samtale med udvælgelsespanelet — ingen opførelse på short-listen over ansøgere, som blev foreslået med henblik på den endelige samtale med ansættelsesmyndigheden — udvælgelsesprocedurens lovlighed — præference for ansættelse af en ansøger, som er statsborger i en bestemt medlemsstat — formanden for udvælgelsespanelets adfærd — sproglig diskrimination — påstand om erstatning — procesreglementets artikel 81«

Angående:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder Sergio Spadafora i det væsentlige har nedlagt påstand dels om annullation af afgørelsen af 30. juni 2014, hvorved generaldirektøren for Det Europæiske Kontor for Bekæmpelse af Svig (OLAF) besluttede at udnævne D. til stillingen som chef for kontoret »Legal Advice« i direktoratet »Investigation Support«, dels om, at OLAF tilpligtes at erstatte det økonomiske tab, der ifølge sagsøgeren fulgte af den manglende mulighed for at blive udvalgt til at besætte denne stilling.

Udfald:

Europa-Kommissionen frifindes, idet det er åbenbart, at sagen delvis skal afvises, delvis er ugrundet. Sergio Spadafora bærer sine egne omkostninger og betaler de af Europa-Kommissionen afholdte omkostninger.

Sammendrag

Tjenestemænd — ansættelse — procedure — pligt for administrationen til at rette henvendelse til en ansøger på et sprog, som denne behersker indgående — rækkevidde

I forbindelse med sammenligningen af fortjenesterne for ansøgerne med henblik på at besætte en stilling som kontorchef er den omstændighed, at en ansøger lejlighedsvis har erstattet kontorchefen, og den omstændighed, at han har vikarieret i stillingen, ikke afgørende bedømmelseskriterier, som kan gå forud for de høje krav til kvalifikationer, indsats og integritet, som i henhold til vedtægtens artikel 27, stk. 1, udgør de afgørende kriterier ved valget af den ansøger, som skal udnævnes i en stilling, som er genstand for en meddelelse om ledig stilling. (jf. præmis 52) Henvisning til: Domstolen: dom af 13.12.2001, Cubero Vermurie mod Kommissionen, C-446/00 P, EU:C:2001:703, præmis 21 Retten i Første Instans: dom af 6.7.1999, Séché mod Kommissionen, T-112/96 og T-115/96, EU:T:1999:134, præmis 62

Udøvelsen af det skøn, som ansættelsesmyndigheden har ved udnævnelser eller ansættelser, forudsætter, at den omhyggeligt og objektivt undersøger hver enkelt ansøgers forhold og nøje overholder de i meddelelsen om ledig stilling opstillede betingelser, således at den skal se bort fra enhver ansøger, der ikke opfylder disse betingelser. Meddelelsen om ledig stilling udgør nemlig en retlig ramme, som ansættelsesmyndigheden selv har opstillet, og som den derfor nøje skal overholde. (jf. præmis 59) Henvisning til: Personaleretten: kendelse af 9.7.2015, De Almeida Pereira mod Eurojust, F-142/14, EU:F:2015:83, præmis 29 og den deri nævnte retspraksis

I forbindelse med en procedure til besættelse af en stilling som kontorchef ved Det Europæiske Kontor for Bekæmpelse af Svig (OLAF) gælder, at når bedømmelsen af en ansøgers ansøgning og præstation under samtalen foretages kollegialt af udvælgelsespanelet, kan det ikke antages, henset til panelets sammensætning og navnlig tilstedeværelsen af en ansat ved Kommissionen, at formanden for dette panel er i stand til at udøve en så dominerende indflydelse, at han selv kan beslutte ikke at opføre sagsøgeren på short-listen. (jf. præmis 63)

Det er ikke uforeneligt med kravene i forbindelse med princippet om forbud mod forskelsbehandling på grund af nationalitet, at administrationen i det tilfælde, hvor de forskellige ansøgeres profiler er yderst jævnbyrdige, lader nationalitet være det afgørende kriterium, når dette er nødvendigt for at bevare eller genskabe den geografiske ligevægt blandt de ansatte, således som krævet i vedtægtens artikel 27, stk. 1. (jf. præmis 70) Henvisning til: Domstolen: dom af 4.3.1964, Lassalle mod Parlamentet, 15/63, EU:C:1964:9, s. 73

Pligten til at udvise upartiskhed er ganske sikkert en af de regler, der gælder for udvælgelseskomitéens arbejde og analogt også for forhåndsudvælgelsesudvalgets arbejde. Hvad angår den adfærd, der udvises af panelets formand i forbindelse med en procedure til ansættelse af en kontorchef, gør den omstændighed, at denne smiler høfligt, overbærende eller sågar hånligt, det imidlertid på ingen måde muligt at antage, at han er partisk, selv om den nævnte ansøger efterfølgende har dette indtryk. Under alle omstændigheder må det, henset til den pågældende stillings niveau, som indebærer personaleledelse og således eventuelle relationelle eller adfærdsmæssige problemer blandt dette personale, kunne forventes af en ansøger, at denne bevarer sin selvsikkerhed, koncentration eller endog koldblodighed, selv stillet over for en adfærd udvist af et af medlemmerne af udvælgelsespanelet, som han subjektivt kan opfatte som fornærmende. (jf. præmis 82 og 85) Henvisning til: Personaleretten: kendelse af 25.5.2011, Meierhofer mod Kommissionen, F-74/07 RENV, EU:F:2011:63, præmis 62, og dom af 13.11.2014, Hristov mod Kommissionen og EMA, F-2/12, EU:F:2014:245, præmis 86, der verserer som to appelsager for Den Europæiske Unions Ret, sag T-26/15 P og sag T-27/15 P